**Săptămâna 9-13 noiembrie 2020**

**Noțiuni de teorie a literaturii**

**Cerințe:**

* Transcrie aceste noțiuni pe caietul de limba și literatura romană.
* Recitește-le, pentru a le înțelege.

**Genul liric**

**Genul liric** este totalitatea operelor literare în care autorul își exprimă gândurile și sentimentele în mod direct, într-un limbaj expresiv, apelând la numeroase procedee artistice (imagini artistice și figuri de stil).

**Trăsături:**

* modurile de expunere specifice sunt descrierea și monologul liric;
* în text sunt prezente **mărcile lexico-gramaticale ale eului liric** (**pronume si verbe la persoana I sau a II-a, singular sau plural, interjectii, verbe la modul imperativ**);
* vocea eului liric exprimă o confesiune;
* utilizarea numeroaselor procedee artistice: imagini artistice (vizuale, auditive, dinamice, olfactive) și figuri de stil (epitete, metafore, comparatii etc.)

**Structura operei lirice**

Reprezintă organizarea acesteia din părțile constitutive aflate atât în relații de interdependență unele cu altele, cât și cu ansamblul creației.

Structura operei lirice presupune urmatoarele elemente: **tema, motivele, ideea, subiectul**, **modurile de expunere folosite, realizarea stilistică, elementele de prozodie (versificație).**

**Tema** unei opere reprezintă aspectul de maximă generalitate pe care îl surprinde scriitorul prin transfigurarea realității.

**Exemple** de teme majore ale literaturii: natura, dragostea, patriotismul, destinul uman, istoria, războiul, condiția geniului, nașterea universului etc., ele cuprinzand problemele fundamentale ale individului și ale societății.

**Motivul** este subordonat temei și se referă la un aspect particular surprins de autor, este o noțiune cu valoare simbolică.

**Exemple** : motive acvatice (izvorul, lacul, marea, ploaia, lacrima ; apa vie/apa moartă ; zăpada), motivul focului, al pietrei (preţioase), motive vegetale (iarba ; motive florale : floarea albastră, crinul, trandafirul… ; arborele sacru : teiul, salcâmul, bradul, gorunul…) ; motive terestre (codrul, grădina, muntele, dealul), motive astrale (steaua, luceafărul, luna, soarele, norul) ; motivul obiectelor fermecate (paloşul fermecat, armura tatălui, oglinda, peria, basmaua…) obiecte simbolice (*cartea*-simbol cultural, *treapta*-simbol ascensiv, *oglinda*-simbol al reflectării în conştiinţă, *cheia*-accesul, calea, soluţia, *lacătul*-interdicţia, *masca*-aparenţa, jocul, rolul, *plugul*-munca, *ochiul*-cunoaşterea prin contemplare, *buzele*-rostirea, cunoaştere prin cuvânt, sărut, *inima*-iubirea).

**Ideea** unei opere se referă la atitudinea scriitorului față de tema abordată, este o stare,un sentiment.

**Exemplu**: regretul, nostalgia privind trecerea timpului.

**Figurile de stil**

Figurile de stil sunt procedee utilizate pentru a creşte expresivitatea unui text.

**EPITETUL**

Este figura de stil care constă în determinarea unui substantiv sau a unui verb printr-un adjectiv sau adverb, **evidenţiind însuşiri deosebite ale obiectului sau ale acţiunii**.

Epitetul ornant: ,, S-a dus zăpada albă de pe întinsul ţării… “ ( Vasile Alecsandri – Sfârşitul iernei… )

,, Dumbrava cea **verde** pe mal Se-oglindă în **umedu**l val… “

( Mihai Eminescu – *Frumoasă-i…* )

**Epitete ale substantivului:**

,, … se ridica departe într-un pisc **prăpăstios**, în vârful căruia săgeata spre cer un brad **vechi,** care vestea cel întâi, printr-un şuiet **adânc**, sosirea vânturilor. „

( Mihail Sadoveanu– *În pădurea Pietrişorului*)

**Epitete ale verbului**: ,, … îmi pare că ochii tăi, **adâncii**, sunt izvorul din care tainic curge noaptea peste văi… “

( Lucian Blaga – *Izvorul nopţii* )

**COMPARAŢIA**

Este figura de stil cu ajutorul căreia se exprimă un raport de asemănare între două obiecte, persoane sau acţiuni, cu scopul de a evidenţia sau de a evoca unul dintre termeni.

,, Pe un deal răsare **luna, ca o vatră de jăratic**. “

( Mihai Eminescu – *Călin ( file din poveste )* )

,, Frumos e **câmpul ce se-ntide ca şi o mare de verdeaţă**… “

( Alexandru Macedonski – *Pădurea* )

**METAFORA**

Este figura de stil prin care se înlocuiește un termen cu un altul, pe baza unor însușiri comune (sau a unei comparaţii subînţelese).

,, Părea că printre nouri s-a fost deschis o poartă / Prin care trece, albă, **regina nopții moartă**“

(adică **luna**)

( Mihai Eminescu )

,, **Soarele, lacrima Domnului**, cade în mările somnului. “

( Lucian Blaga )

**Noțiuni de limbă și comunicare**

**CÂMP SEMANTIC** = categorie care cuprinde toate cuvintele ce acoperă semnificații înrudite, apropiate.

**De exemplu**: cuvintele *scaun, fotoliu, taburet* etc. Acoperă câmpul semantic al „obiectelor de șezut”.

**LOCUȚIÚNE** = grup de cuvinte cu înțeles unitar, care se comportă din punct de vedere gramatical ca o singură parte de vorbire.

**Locuţiunea verbală** este grupul unitar de cuvinte care este sinonim cu un verb şi se comportă în propoziţie ca verbul, fiind determinată de complemente.

Locuţiunile verbale au întotdeauna în componenţa lor un verb.

**Exemple de locuțiuni verbale** *: a tăia frunze la câini (a trândăvi, a sta degeaba), a trage pe sfoară (a înșela), a se lua la harţă (a se certa), a face din ţânţar armăsar (a exagera).*

**Săptămîna 16-20 noiembrie 2020**

**Aplicații ale noțiunilor studiate**

**Cerințe:**

* Citește următoarele texte aparținând genului liric.
* Rezolvă sarcinile care le urmează, folosind noțiunile studiate.

***Gerul***

de Vasile Alecsandri

***Gerul aspru şi sălbatic strânge-n braţe-i cu jălire***

***Neagra luncă de pe vale care zace-n amorţire ;***

***El ca pe-o mireasă moartă o-ncunună despre ziori***

***C-un văl alb de promoroacă şi cu ţurţuri lucitori.***

***Gerul vine de la munte, la fereastră se opreşte,***

***Şi, privind la focul vesel care-n sobe străluceşte,***

***El depune flori de iarnă pe cristalul îngheţat,***

***Crini şi roze de zăpadă ce cu drag le-a sărutat.***

***Gerul face cu-o suflare pod de gheaţă între maluri,***

***Pune streşinelor casei o ghirlandă de cristaluri,***

***Iar pe feţe de copile înfloreşte trandafiri,***

***Să ne-aducă viu aminte de-ale verii înfloriri.***

***Gerul dă aripi de vultur cailor în spumegare***

***Ce se-ntrec pe câmpul luciu, scoţând aburi lungi pe nare.***

***O ! tu, gerule năprasnic, vin’, îndeamnă calul meu***

***Să mă poarte ca săgeata unde el ştie, şi eu !***

1. Selectează două cuvinte care aparţin câmpului semantic al iernii.
2. Transcrie un vers care conţine o locuţiune verbală, folosită cu efecte expresive.
3. Menţionează două teme/ motive literare prezente în poezie.
4. Precizează două mărci lexico-gramaticale prin care se evidenţiază prezenţa eului liric în textul dat.
5. Explică semnificaţia unei figuri de stil identificate în prima strofă.
6. Motivează plasarea în poziţie iniţială, în fiecare strofă , a substantivului ***gerul.***
7. Comentează, în 6 – 10 rânduri, ultima strofă, prin evidenţierea relaţiei dintre ideea poetică şi mijloacele artistice.

**Săptămâna 23-27 noiembrie 2020**

***De-abia plecaseşi***

de Tudor Arghezi

***De-abia plecaseşi. Te-am rugat să pleci.***

***Te urmăream de-a lungul molatecii poteci,***

***Pân-ai pierit, la capăt, prin trifoi.***

***Nu te-ai uitat o dată înapoi!***

***Ţi-aş fi făcut un semn, după plecare,***

***Dar ce-i un semn de umbră-n depărtare?***

***Voiam să pleci, voiam şi să rămâi.***

***Ai ascultat de gândul cel dintâi.***

***Nu te oprise gândul fără glas.***

***De ce-ai plecat? De ce-ai mai fi rămas?***

\*molatic, adj. – moale, lent, lin, domol, unduios

1. Scrie două expresii/ locuţiuni care conţin cuvântul *semn*.
2. Menţionează două teme/ motive literare din poezia citată.
3. Precizează două mărci lexico-gramaticale prin care se evidenţiază prezenţa eului liric în textul dat.
4. Transcrie un vers care conţine o locuţiune verbală, folosită cu efecte expresive.
5. Comentează, în 6 - 10 rânduri, ultima strofă, prin evidenţierea relaţiei dintre ideea poetică şi mijloacele artistice.
6. Argumentează apartenența acestui text la genul liric.

**Săptămâna 2-4 decembrie 2020**

***Gorunul***

de Lucian Blaga

***Gorunule din margine de codru,   
de ce mă-nvinge  
cu aripi moi atâta pace  
când zac în umbra ta  
şi mă dezmierzi cu frunza-ţi jucăuşă?  
  
O, cine ştie? - Poate că  
din trunchiul tău îmi vor ciopli  
nu peste mult sicriul,   
şi liniştea  
ce voi gusta-o între scândurile lui  
o simt pesemne de acum:  
o simt cum frunza ta mi-o picura în suflet -  
şi mut  
ascult cum creşte-n trupul tău sicriul,   
sicriul meu,   
cu fiecare clipă care trece,   
gorunule din margine de codru.***

1. Recunoaşte unul din câmpurile semantice dominante în text şi transcrie patru cuvinte care îi aparțin.
2. Numeşte trei figuri de stil diferite, utilizate în text, exemplificându-le.
3. Menţionează două teme/motive literare, ilustrate în poezia citată.
4. Explică semnificaţia titluluiprin raportare la tema poeziei.
5. Motivează scrierea cu literă mică la început de vers.

**Săptămîna 7-11 decembrie 2020**

***Melodie povestită***

de Nichita Stănescu

***Dragostea pe care ţi-o purtam pe-atunci   
făcea din mine un bărbat aproape frumos   
Mă gândeam până la orizont şi chiar   
izbutisem să mă gândesc până la soare.   
  
Erai atat de subţire, şi coama neagră   
ţi-o lăsai fluturată, pe umeri.   
Când vorbeai, glasul tău ucidea fantome,   
şi bătaia inimii mele îţi dădea ocol   
ca o planeta ce-ntârzie...***

***Acum,   
când întâmplarea binecuvântată   
mi te-a adus în cale,   
soarele meu se întunecă,   
şi cerul şi-arată stelele sticloase,   
ca să mă gândesc încordat până la stele!***

1. Identifică tema şi două motive literare prezente în text.
2. Menţionează câte un sinonim pentru sensul din text al fiecăruia dintre următoarele cuvinte: *pe-atunci, subţire, fantome, se întunecă.*
3. Scrie patru expresii/locuţiuni care conţin cuvântul *inimă.*
4. Explică semnificaţia unor figuri de stil diferite (două).
5. Prezintă semnificaţia titlului în relaţie cu textul poeziei date.
6. Comentează, în 6-10 rânduri scrise, ideea poetică în relaţie cu textul poeziei şi mijloacele artistice.

**Perioada 14-22 decembrie 2020**

**Limbă și comunicare**

**Stilurile funcționale**

**Cerințe:**

* Transcrie aceste noțiuni pe caietul de limba și literatura romană.
* Recitește-le, pentru a le înțelege.

|  |  |
| --- | --- |
| **Stilul funcţional** | **Tehnico-ştiinţific** |
|  | Text nonficţional |
| Sfera de utilizare | Lucrări tehnice şi ştiinţifice |
| Scopul comunicării | Să informeze  Să educe  Să convingă  Să polemizeze |
| Factorii comunicării | **EMIȚĂTORUL –** specialistul, omul de ştiinţă (istoric, critic literar, lingvist) – specializat, atitudine obiectivă  **RECEPTORUL**– cititorul specializat sau nu, doritor de informaţie  **MESAJUL** – **obiectiv**  (*informaţii*–fapte, idei  *atitudini,*  *raţionamente*-ipoteză,  concluzie, argumente, contraargumente, *puncte de vedere* argumentate*)* |
| Afectivitate | Zero / redusă |
| Calităţile generale şi particulare ale stilului | Corectitudinea  Claritatea  Coerenţa  Concizia |
| Caracteristici lingvistice | Lexic specializat (termeni de specialitate)  Neologisme proprii ştiinţelor  Limbaj denotativ (cuvinte cu sens propriu, monosemantice)  Substantive abstracte  Folosirea persoanei a III-a sau pers. I – plural (pluralul autorului / al solidarităţii)  Prezenţa conectorilor argumentativi  Construcţii sintactice stereotipe  Se respectă normele limbii literare. |

**Cerințe:**

* Citește cu atenție următoarea aplicație-model:

*„Sub raportul limbii, cercetările întreprinse [...] au putut stabili un număr de 160 (o sută şaizeci) de termeni româneşti care sunt de origine geto-dacă. Aceşti termeni privesc o arie foarte largă, începând cu corpul omenesc* (buză, ceafă, grumaz, guşă), *cu familia* (băiat, copil, prunc, zestre), *cu locuinţa* (vatră, cătun), *cu îndeletnicirile agricole, păstoreşti, viticole şi piscicole* (mazăre, ţarină; baci, mânz, strungă, ţarc,urdă, zară; butuc, curpen, strugure; baltă, gard), *cu mediul fizic* (măgură, mal), *cu flora* (brad, bunget, butuc, codru, copac, curpen, mugure, strugure), *cu fauna* (balaur, barză, mistreţ, rânză, şopârlă, viezure), *cu diferite acţiuni* (a răbda, asperia, a zburda) *etc.*

*Desigur, numărul acestor termeni va spori prin cercetări ulterioare; ele ne vor arăta de asemenea şi alte aspecte ale moştenirii lingvistice; de pe acum se consideră însă că aparţin acestei moşteniri sufixele atât de frecvente şi de caracteristic româneşti:* - esc, - eşte (omenesc, crăiesc, bărbăteşte, trupeşte). *Ni s-au păstrat de la daco-geţi şi câteva nume de ape: în primul rând* Dunărea, *care derivă dintr-un* Dunaris *dacic; apoi* Argeşul *din* Argessos *(la Herodot diformat:* Ordessos*);* Bârzava*, al cărei nume se regăseşte în oraşul dacic* Berzobis; Someşul*: o inscripţie latină din ţinuturile udate de acest râu vorbeşte de* Samus*; este sigur că romanii au păstrat vechiul nume, autohton. Acelaşi lucru cu* Oltul, Aluta *în izvoarele latine, şi cu* Tisa*.”*

(Constantin C. Giurescu, Dinu C. Giurescu, ***Scurtă istorie a românilor pentru tineret îndeosebi***)

Etape ale analizei textului științific:

1. **Autor, titlu şi temă (despre ce este vorba în text)**

Fragmentul este luat din ***Scurtă istorie a românilor pentru tineret îndeosebi*** scrisă de Constantin C. Giurescu și Dinu C. Giurescu.

După cum se poate observa, aceștia se adresează tinerilor în general şi doresc să transmită faptul că o parte din cuvintele româneşti sunt de origine geto-dacă.

1. **Tipul de discurs**

Discursul este de tip nonficţional, deoarece autorii folosesc cuvinte de specialitate din domeniul istoriei limbii române, monosemantice, cu sens denotativ din sfera umanului.

1. **Sfera de utilizare**

Discursul este relevant pentru *stilul ştiinţific*, domeniul lingvistic, fapt indicat de structurarea enunţurilor.

Discursul ştiinţific este structurat din:

* **Ipoteza** de la care pleacă autorii: că numărul termenilor de origine geto-dacă va creşte.
* **Argumentul** adus: s-au păstrat o serie de sufixe de origine geto-dacă, precum şi numele unor râuri atestate de inscripţii.

1. **Elementele situaţiei de comunicare (EMIȚĂTOR-RECEPTOR –MESAJ)**

**Emiţătorul este specializat,** respectiv persoane abilitate în domeniul istoriei.

**Receptorul poate fi specializat sau nespecializat**, întrucît lucrarea se adresează în special tinerilor, după cum reiese din titlu.

**Mesajul** reprezintă **informații** despre moștenirea unor elemente din limba dacă în limba română.

1. **Scopul mesajului** este **de a informa,** precum și de a **educa:** în măsura în care textul este folosit în procesul de învăţare în orele de limba română.
2. **Afectivitatea** :

Mesajul este **neutru** din punctul de vedere al implicării afective a autorilor.

1. **Calități ale stilului:**
2. Corectitudine: din punct de vedere gramatical şi lexical textul este corect alcătuit.
3. Obiectivitate: conţinutul textului se referă la o problemă reală, identificabilă în lexicologie demonstrabilă ştiinţific, care nu se modifică în conformitate cu opiniile receptorului, şi anume cuvintele moştenite din geto-dacă.
4. Accesibilitate: limbajul este accesibil specialiştilor, dar şi elevilor familiarizaţi cu terminologia.
5. Proprietatea termenilor: termenii sunt folosiţi cu sensul propriu: ex: *origine, limbă, cercetări* etc.
6. Sens unic (operă închisă): receceptarea textului dat se face numai în sensul indicat de autori: diversitatea cuvintelor moştenite din geto-dacă.

* Analizează textul următor, conform modelului de mai sus :

*Se pare că trei specii asemănătoare omului ar fi trăit în Africa de sud în acelaşi timp, în competiţie una cu cealaltă, craniul descoperit reprezentând un exemplu rar de „microevoluţie” în descendenţa omului, conform lui Jesse Martin, un alt cercetător implicat în descoperire. Paranthropus robustus avea dinţi mari şi un creier mic, fiind diferit de Homo erectus, care avea un creier mare şi dinţi mici. Se crede că cel dintâi avea o dietă bazată în general pe plante dure, precum scoarţa de copac. „În timp, Paranthropus robustus a evoluat pentru ca maxilarul său să reziste şi să genereze în acelaşi timp forţe mai mari produse în timpul muşcării şi mestecării mâncării sale” spune Dr. Leece. Oamenii de ştiinţă spun că un motiv pentru dispariţia acestei specii ar putea fi schimbările climatice cauzate de un mediu înconjurător mai umed, care ar fi redus mâncarea disponibilă. De cealaltă parte Homo erectus avea o dietă bazată atât pe plante, cât şi pe carne, lucru indicat de dinţii mai mici. „Sunt două specii foarte diferite. Deşi Homo erectus este cel care a rezistat pe termen lung, fosilele descoperite ne sugerează că acum două milioane de ani, Paranthropus robustus era mult mai prezent în peisaj”, încheie Dr. Leece.*

*HISTORIA.RO*

Vei urmări:

1. **Autor, titlu şi temă (despre ce este vorba în text);**
2. **Tipul de discurs;**
3. **Sfera de utilizare;**
4. **Elementele situaţiei de comunicare (EMIȚĂTOR-RECEPTOR –MESAJ);**
5. **Scopul mesajului;**
6. **Afectivitatea;**
7. **Calitățile stilului.**